ข้อบังคับสภาทนายความ ว่าด้วยการสอบสวนคดีมรรยาททนายความ พ.ศ. 2530

ข้อบังคับสภาทนายความ

ข้อบังคับสภาทนายความ
ว่าด้วยการสอบสวนคดีมรรยาททนายความ
พ.ศ. ๒๕๓๐

อาศัยอำนาจตามความในมาตรา ๒๗ (๓) มาตรา ๓๒
และด้วยความเห็นชอบของสภานายกพิเศษแห่งสภาทนายความ ตามมาตรา ๒๘
แห่งพระราชบัญญัติทนายความ พ.ศ.๒๕๒๘ คณะกรรมการสภาทนายความออกข้อบังคับว่าด้วยการสอบสวนคดีมรรยาททนายความไว้ดังต่อไปนี้

ข้อ ๑ 
ข้อบังคับนี้เรียกว่า ข้อบังคับสภาทนายความ
ว่าด้วยการสอบสวนคดีมรรยาททนายความ พ.ศ. ๒๕๓๐

ข้อ ๒[๑] 
ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ 
นอกจากที่ได้บัญญัติไว้ในพระราชบัญญัติทนายความ พ.ศ. ๒๕๒๘
และในข้อบังคับสภาทนายความว่าด้วยมรรยาททนายความ และในข้อบังคับนี้แล้ว
ให้นำบทบัญญัติเกี่ยวกับการดำเนินกระบวนพิจารณาตามประมวลกฎหมายวิธีพิจารณาความแพ่งว่าด้วยวิธีพิจารณาสามัญในศาลขั้นต้นมาใช้กับการสอบสวนคดีมรรยาททนายความโดยอนุโลมเท่าที่ไม่ขัดต่อวัตถุประสงค์ของการสอบสวนคดีมรรยาททนายความและข้อบังคับฉบับนี้

หมวด ๑
คณะกรรมการสอบสวน

ข้อ ๔ 
ทนายความที่ได้รับแต่งตั้งเป็นคณะกรรมการสอบสวนจะต้องมีคุณสมบัติดังต่อไปนี้
คือ
(๑) มีสัญชาติไทย
(๒) เป็นทนายความมาแล้วรวมกันไม่น้อยกว่าสิบปี
(๓) ไม่เคยถูกลงโทษฐานประพฤติผิดมรรยาททนายความหรือถูกจำหน่ายชื่อออกจากทะเบียนทนายความ

ข้อ ๕ 
ให้คณะกรรมการมรรยาททนายความจัดให้มีการสอบสวนคดีมรรยาททนายความเป็นรายคดีไป
คณะกรรมการสอบสวนที่ได้รับแต่งตั้งจะทำการสอบสวนเฉพาะคดีนั้น ๆ
และพ้นจากตำแหน่งเมื่อการสอบสวนคดีดังกล่าวเสร็จสิ้นลง

ข้อ ๖ 
นอกจากการพ้นจากตำแหน่งตามข้อ ๕ ดังกล่าวข้างต้น
กรรมการสอบสวนพ้นจากตำแหน่งเมื่อ
(๑) ตาย
(๒) ลาออก
(๓) ขาดจากการเป็นสัญชาติไทย
(๔) ขาดจากการเป็นทนายความตามมาตรา ๔๔
แห่งพระราชบัญญัติทนายความพ.ศ.๒๕๒๘
(๕) ถูกกล่าวหาเป็นหนังสือยื่นต่อประธานกรรมการมรรยาททนายความหรือเมื่อคณะกรรมการมรรยาททนายความได้รับแจ้งจากศาล
พนักงานอัยการ หรือพนักงานสอบสวน ว่ากรรมการผู้นั้นประพฤติผิดมรรยาททนายความ
หรือเมื่อปรากฏแก่คณะกรรมการมารยาททนายความว่ามีพฤติการณ์อันสมควรให้มีการสอบสวนมรรยาททนายความกับกรรมการผู้นั้น

ข้อ ๗ 
ให้นำบทบัญญัติว่าด้วยการคัดค้านผู้พิพากษาตามกฎหมายวิธีพิจารณาความแพ่ง
มาใช้บังคับแก่กรรมการสอบสวนด้วยโดยอนุโลม

หมวด ๒
การสอบสวน

ข้อ ๘ 
ในการแต่งตั้งคณะกรรมการสอบสวนตามมาตรา ๖๕ แห่งพระราชบัญญัติทนายความ พ.ศ. ๒๕๒๘
ให้คณะกรรมการมรรยาททนายความกำหนดผู้เป็นประธานคณะกรรมการสอบสวนและสถานที่ทำการสอบสวนด้วย

ข้อ ๙ 
ให้ประธานคณะกรรมการสอบสวนส่งสำเนาคำกล่าวหาหรือคำแจ้งข้อกล่าวหาที่จะทำการสอบสวนไปยังทนายความที่ถูกกล่าวหาโดยทางไปรษณีย์ลงทะเบียนตอบรับหรือโดยเจ้าหน้าที่ของสภาทนายความโดยส่งไปยังสำนักงานหรือภูมิลำเนาของทนายความที่ถูกกล่าวหาตามที่ปรากฏในทะเบียนทนายความ
พร้อมทั้งแจ้งกำหนดวัน เวลา และสถานที่ทำการสอบสวนไปด้วย

ข้อ ๑๐ 
ทนายความที่ถูกกล่าวหามีสิทธิทำคำแก้ข้อกล่าวหาเป็นหนังสือภายใน ๘ วัน
นับแต่วันได้รับสำเนาคำกล่าวหา หรือคำแจ้งข้อกล่าวหา หรือภายในกำหนดระยะเวลาซึ่งคณะกรรมการสอบสวนได้ขยายให้
การยื่นคำแก้ข้อกล่าวหา ให้ยื่น ณ
ที่ทำการสภาทนายความในวันและเวลาราชการ

ข้อ ๑๑ 
ในการสอบสวนคดีมรรยาททนายความ ให้กรรมการสอบสวนเป็นผู้ซักถามพยาน
ผู้กล่าวหาและผู้ถูกกล่าวหาไม่มีสิทธิแต่งตั้งทนายความเข้าแก้ต่างคดี
แต่อาจซักถามพยานได้ต่อเมื่อได้รับอนุญาตจากคณะกรรมการสอบสวน

ข้อ ๑๒ 
ในการสอบสวนต้องมีกรรมการสอบสวนอย่างน้อยสองคนจึงเป็นองค์คณะดำเนินการสอบสวนได้
การเสนอสำนวนคดีต่อประธานกรรมการมรรยาททนายความเมื่อคณะกรรมการสอบสวนทำการสอบสวนเสร็จ
ให้คณะกรรมการสอบสวนทำความเห็นส่งไปพร้อมกับสำนวนคดีที่ได้ทำการสอบสวนด้วย
ในการทำความเห็น ให้ถือตามเสียงข้างมากของคณะกรรมการสอบสวน
ถ้าคะแนนเสียงเท่ากัน ให้ประธานคณะกรรมการสอบสวนออกเสียงอีกเสียงหนึ่งเป็นเสียงชี้ขาด
กรรมการฝ่ายเสียงข้างน้อยจะทำความเห็นแย้งก็ได้

ข้อ ๑๓ 
ในกรณีที่คณะกรรมการสอบสวนเห็นเป็นการสมควรที่จะต้องทำการสอบสวนพยานบุคคลนอกเขตจังหวัดอันเป็นที่ตั้งที่ทำการสอบสวน
ให้คณะกรรมการสอบสวนมีอำนาจแต่งตั้งทนายความซึ่งอยู่ในเขตจังหวัดที่จะทำการสอบสวนพยานบุคคลนั้นเป็นคณะอนุกรรมการจำนวนไม่น้อยกว่า
๒ คน และส่งประเด็นไปให้คณะอนุกรรมการดังกล่าวทำการสอบสวนแทน
และให้ถือว่าการสอบสวนของคณะอนุกรรมการเป็นการสอบสวนของคณะกรรมการสอบสวนด้วย

ข้อ ๑๔ 
ให้สภาทนายความจ่ายค่าป่วยการให้แก่กรรมการสอบสวนและอนุกรรมการที่ได้รับแต่งตั้งตามข้อ
๑๓ ในการสอบสวนคดีมรรยาททนายความในอัตราหนึ่งร้อยบาทต่อคน ต่อการสอบสวนแต่ละนัด
ในกรณีที่กรรมการสอบสวนเห็นว่าจำเป็นจะต้องไปทำการสอบสวนพยานบุคคลนอกเขตจังหวัดอันเป็นที่ตั้งที่ทำการสอบสวน
ก็ให้ขออนุมัติต่อประธานกรรมการมรรยาททนายความเป็นคราว ๆ ไป โดยให้เบิกค่าใช้จ่ายในการเดินทางและค่าที่พักได้ตามข้อบังคับหรือระเบียบของสภาทนายความ
หรือตามมติของคณะกรรมการสภาทนายความ
ให้สภาทนายความเป็นผู้ออกค่าใช้จ่ายในการดำเนินการตามข้อ ๙
การจัดสถานที่ทำการสอบสวนและในการส่งประเด็น ตามข้อ ๑๓

ประกาศ ณ วันที่ ๒๔ กุมภาพันธ์ พ.ศ. ๒๕๓๐
คำนวณ  ชโลปถัมภ์
นายกสภาทนายความ

มณฑิตา/ผู้จัดทำ
๒๘ ตุลาคม ๒๕๕๓
นฤดล/ผู้ตรวจ
๑๑ มกราคม ๒๕๕๔

[๑]
ราชกิจจานุเบกษาเล่ม ๑๐๔/ตอนที่ ๔๐/หน้า ๖๑/๕ มีนาคม ๒๕๓๐